

**JAVNI POZIV za sufinanciranje organizacije športsko-PLESNIH priredbi ZA DJECU od ZNAČAJA za grad dubrovnik u 2020. godini**

**UPUTE ZA PRIJAVITELJE**

07.veljače 2020. godine

**Sadržaj**

[**1. Uvod 3**](#_Toc536695594)

[**2. Ukupna vrijednost Javnog poziva 3**](#_Toc536695595)

[**3. Uvjeti Javnog poziva 4**](#_Toc536695596)

[**4. Prihvatljivi i neprihvatljivi troškovi 4**](#_Toc536695597)**-5**

[**5. Dokumentacija za prijavu športsko-plesne priredbe 6**](#_Toc536695598)

[**6. Obrazac za prijavu športsko-plesne priredbe 7**](#_Toc536695599)

[**7.** **Datum objave Javnog poziva i rok za podnošenje prijave 7**](#_Toc536695600)

[**8. Adresa i načini dostave prijava na Javni poziv 7**](#_Toc536695601)

[**9. Postupak provjere ispunjenja formalnih uvjeta i rokovi za podnošenje prigovora 8**](#_Toc536695602)

[**10. Postupak stručne ocjene kvalitete športsko-plesne priredbe 9**](#_Toc536695603)

[**11. Rokovi i način podnošenja prigovora na odluku o sufinanciranju športsko-plesne priredbe 10**](#_Toc536695604)

[**12. Postupak ugovaranja, zahtjev za prenamjenom sredstava i povrat isplaćenih sredstava 10**](#_Toc536695605)

[**13. Postupak izvješćivanja i praćenja provedbe športsko-plesne priredbe 11**](#_Toc536695606)

**1. Uvod**

Grad Dubrovnik raspisom ovog Javnog poziva želi podržati organizaciju športsko-plesnih priredbi za djecu koje se održavaju na području Grada Dubrovnika i koje potiču bavljenje športom i plesom čime iskazuju dodanu društvenu vrijednost posebice one koje privlače veliku pažnju i interes široke športsko-plesne i društvene javnosti te potiču i unaprjeđuju razvoj športa i plesa na području Grada Dubrovnika i Republike Hrvatske.

S obzirom na turističku orijentaciju Grada Dubrovnika kroz ovu aktivnost želi se povezati organizacija športsko-plesnih priredbi i turizma budući da se time iskazuje dodatni turistički sadržaj u destinaciji, a kroz medijsku eksponiranost omogućava se i kvalitetniji međunarodni ugled Grada Dubrovnika i Republike Hrvatske.

Grad Dubrovnik ovime prepoznaje opću društvenu i gospodarsku vrijednost turizma i športa/plesa s naglaskom na produžetak turističke sezone, što posredno rezultira i ostvarenjem financijske dobiti. Šport i ples involvirani u turizam uz pomoć digitalnog, online marketinga privlače novi potrošački segment, otvara nova geografska tržišta, sadržajno unapređuje postojeće i uspostavlja nove sustave doživljaja te pomaže očuvanju prostora i kulturne baštine.

Sukladno navedenom, Grad Dubrovnik na svojim mrežnim stranicama [www.dubrovnik.hr](http://www.dubrovnik.hr) objavljuje Javni poziv za sufinanciranje organizacije športsko-plesnih priredbi za djecu od značaja za Grad Dubrovnik u 2020. godini.

**2. Ukupna vrijednost Javnog poziva**

Sredstva za provedbu Javnog poziva osigurana su u Proračunu Grada Dubrovnika za 2020. godinu i projekcije za 2021. i 2022. (Službeni glasnik Grada Dubrovnika“, br. 16/19.) u ukupnom iznosu od 200.000,00 kuna.

Najmanji iznos sufinanciranja po športsko-plesnoj priredbi koji prijavitelj može ugovoriti je 25.000,00 kuna, a najveći 150.000,00 kuna s time da zatraženi iznos, koji mora biti unutar navedenih iznosa, ne smije iznositi više od 60% od cjelokupnog iznosa potrebnog za organizaciju športsko-plesne priredbe. Ostatak sredstava potrebnih za organizaciju športsko-plesne priredbe prijavitelji su dužni osigurati iz ostalih izvora. Financijskim potporama Grad Dubrovnik sufinancirat će provedbu do 3 športsko-plesne priredbe za djecu.

Odobreni iznos sufinanciranja isplatit će se korisniku sufinanciranja jednokratno u roku od najviše 60 dana od dana potpisivanja ugovora.

Svaka udruga može prijaviti i ugovoriti sufinanciranje organizacije najviše jedne športsko-plesne priredbe za djecu u okviru ovog Javnog poziva.

**3. Uvjeti Javnog poziva**

Športsko-plesne priredbe za djecu mogu se provoditi isključivo na području Grada

Dubrovnika, u vremenu od 1. siječnja do 31. prosinca 2020. godine.

**Športsko-plesne udruge koje mogu prijaviti športsko-plesnu priredbu za djecu**

* udruge koje su osnovane sukladno Zakonu o udrugama (Narodne novine, broj 74/14 i 70/17, 98/19) i registrirane za obavljanje športsko-plesne djelatnosti organiziranja i vođenja športsko-plesnih natjecanja te ispunjavaju ostale uvjete navedene u Uputama za prijavitelje koje su sastavni dio Javnog poziva.
* udruge koje su registrirane za obavljanje športsko-plesne djelatnosti sa sjedištem na području Grada Dubrovnika.
* udruge koje uredno djeluju sukladno zakonskim odredbama Zakona o udrugama.
* druge uvjete propisane odredbom čl. 9 Odluke o financiranju programa, projekata i manifestacija koje provode udruge i druge organizacije civilnog društva („Službeni glasnik Grada Dubrovnika, br. 23/18 i 11/19.)

**Prihvatljive športsko-plesne priredbe za djecu**

* Športsko-plesne priredbe za djecu u organizaciji športsko-plesnih udruga s područja Grada Dubrovnika.
* Športsko-plesne priredbe koje se sufinanciraju i iz drugih programa/projekta kroz Proračun Grada Dubrovnika za 2020 godinu, a kod kojih ne postoji dvostruko financiranje istog programskog troška za apliciranu športsko-plesnu priredbu. Izjava o nepostojanju dvostrukog financiranja istog programskog troška je sastavni dio ovog Javnog poziva, te se može preuzeti isključivo na mrežnoj stranici Grada Dubrovnika: www.dubrovnik.hr);
* Športsko-plesne priredbe za djecu međunarodnog karaktera koje su u partnerstvu s sportskom federacijom.

**4. Prihvatljivi i neprihvatljivi troškovi**

Grad Dubrovnik sufinancirat će najviše 60% od ukupnog iznosa potrebnog za organizaciju športsko-plesne priredbe, s time da prijavitelj treba imati planirane i druge izvore financiranja koji će osigurati održivost provođenja iste.

Dokaze o sufinanciranju priredbe iz ostalih izvora prijavitelj je dužan dostaviti uz prijavu športsko-plesne priredbe na Javni poziv. Dokazom se smatra potvrda o sufinanciranju davatelja sredstava. Obveza je i neposredan interes prijavitelja športsko-plesne priredbe pružiti realističan i ekonomičan proračun projekta.

Sredstvima Javnog poziva sufinancirat će se samo stvarni i prihvatljivi troškovi nastali za potrebe organizacije i održavanja športsko-plesne priredbe.

**Prihvatljivi troškovi za organizaciju športsko-plesne priredbe su:**

* troškovi smještaja, prehrane i organiziranog prijevoza sudionika natjecanja, osiguranja natjecanja, zdravstvene službe, stručno obučenog kadra, sudaca, delegata i volontera te svih ostalih osoba za vođenje natjecanja za vrijeme održavanja športsko-plesne priredbe na području Grada Dubrovnika;
* nabava potrebne tehničke opreme nužne za održavanje športsko-plesne priredbe;
* opremanje športskog prostora u svrhu organizacije športsko-plesne priredbe kao i adaptiranje istog;
* troškovi zakupa športskih objekata;
* troškovi edukacija kao i stručnih usavršavanja koja će se provoditi u sklopu organizacije športsko-plesne priredbe
* troškovi oglašavanja i promidžbe športsko-plesne priredbe uz obvezu korištenja logotipa Grada Dubrovnika.

**Neprihvatljivi troškovi za organizaciju športsko-plesne priredbe:**

* putni troškovi članova organizacijskog tima,
* putni troškovi športaša-plesača, stručnih timova športaša-plesača, sudaca, delegata i volontera (za dolazak i odlazak sa športske priredbe),
* troškovi uobičajenog poslovanja prijavitelja/partnera (plaće i ostala primanja zaposlenika, njihovi troškovi prijevoza i putovanja, pokriće gubitaka, porezi i doprinosi, kamate na kredite, carinske i uvozne pristojbe ili bilo koje druge naknade),
* plaće koje se isplaćuju na temelju sklopljenog ugovora o radu na određeno vrijeme za trajanja organizacije športsko-plesne priredbe (osim za edukativne aktivnosti),
* naknade (honorari) koji se isplaćuju na temelju sklopljenog ugovora o djelu za osobe angažirane na projektu organizacije športsko-plesne priredbe (osim za edukativne aktivnosti),
* kupnja nekretnina (objekata i zemljišta) i prijevoznih sredstava,
* svi drugi troškovi koji nisu vezani uz realizaciju i ciljeve prijavljene športsko-plesne priredbe, a čija je jedina svrha osobna korist članova/članica prijavitelja/partnera,
* troškovi koji su usmjereni na političke ili religijske ciljeve/ili aktivnosti,
* stavke koje se već financiraju iz javnih izvora,
* zajmovi trećim stranama,
* i drugi troškovi propisani odredbom čl. 46. Odluke o financiranju programa, projekata i manifestacija koje provode udruge i druge organizacije civilnog društva („Službeni glasnik Grada Dubrovnika, br. 23/18. 11/19.).

Prilikom vrednovanja kvalitete prijave športsko-plesne priredbe ocjenjivat će se potreba naznačenih troškova u odnosu na predviđene aktivnosti, kao i realnost visine navedenih troškova.

Prije izrade nacrta Odluke o dodjeli financijskih sredstava Upravni odjel za obrazovanje, šport, socijalnu skrb i civilno društvo Grada Dubrovnika će kontrolirati prihvatljivost troškova u obrascu proračuna športsko-plesne priredbe. Provjera prihvatljivosti troškova može dovesti do traženja pojašnjenja i može navesti nadležni odjel na nametanje izmjene troška ili smanjenja iznosa kako bi se uredilo strogo namjensko financiranje organizacije športsko-plesnih priredbi za djecu od značaja za Grad Dubrovnik.

**5. Dokumentacija za prijavu športsko-plesne priredbe**

**U** **tiskanom (papirnatom) obliku** potrebno je dostaviti:

* popunjen, potpisan i ovjeren Obrazac za prijavu športsko-plesne priredbe (na propisanom obrascu objavljenom na mrežnoj stranici Grada Dubrovnika [www.dubrovnik.hr](http://www.dubrovnik.hr));
* plan i program športsko-plesne priredbe (dokument u word-u - navesti i opisati program i sve aktivnosti, način i plan provedbe priredbe, broj volontera, detaljan opis svakog pojedinog troška i namjene svakog troška);
* preslika važećeg statuta udruge i dokaz (dopis) da je statut predan na ovjeru nadležnom uredu državne uprave,
* obrazac izjave prijavitelja o istinitosti podataka, ispunjavanju uvjeta za javljanje na Javni poziv (na propisanom obrascu objavljenom na mrežnoj stranici Grada Dubrovnika [www.dubrovnik.hr](http://www.dubrovnik.hr));
* izjava o nepostojanju dvostrukog financiranja (na propisanom obrascu objavljenom na mrežnoj stranici Grada Dubrovnika [www.dubrovnik.hr](http://www.dubrovnik.hr));
* obrazac izjave o partnerstvu (na propisanom obrascu objavljenom na mrežnoj stranici Grada Dubrovnika [www.dubrovnik.hr](http://www.dubrovnik.hr));
* uvjerenje nadležnog suda da se protiv osobe ovlaštene za zastupanje prijavitelja ne vodi kazneni postupak koje nije starije od šest (6) mjeseci od dana objave Javnog poziva;
* potvrda Porezne uprave o stanju duga po osnovi javnih davanja o kojima službenu evidenciju vodi Porezna uprava, ne stariju od 30 dana od dana objave Javnog poziva;

Svu dokumentaciju potrebno je označiti i složiti prema rednim brojevima kojima je označena u dokumentu „Popis priloga koje je potrebno priložiti uz prijavu“.

**6. Obrazac za prijavu športsko-plesne priredbe**

Obrazac za prijavu športsko-plesne priredbe sastoji se od obrasca opisa športsko-plesne priredbe, obrasca proračuna športsko-plesne priredbe, obrasca izjave prijavitelja o istinitosti podataka, izjave o nepostojanju dvostrukog financiranja i obrasca izjave o partnerstvu a nalazi se na objavljenim mrežnim stranicama Grada Dubrovnika [www.dubrovnik.hr](http://www.dubrovnik.hr):

Kako bi Obrazac bio pravilno popunjen potrebno je:

* ispuniti Obrazac za prijavu elektronički (rukom popunjeni obrasci neće se razmatrati);
* tražene podatke ispuniti elektronički i na hrvatskom jeziku;
* ispuniti Obrazac za prijavu, potpisati ga, ovjeriti i dostaviti poštom

1. **Datum objave Javnog poziva i rok za podnošenje prijave**

Javni poziv otvoren je s danom objave na mrežnoj stranici Grada Dubrovnika 12. veljače 2020. godine, a završava 28. veljače 2020. godine.

Smatrat će se da je prijava dostavljena poštom u roku ako je na poštanskom žigu razvidno da je zaprimljena u pošti do kraja datuma koji je naznačen kao rok za prijavu na Javni poziv.

Sve prijave koje budu poslane izvan roka neće biti uzete u razmatranje.

Obrazac za prijavu s detaljnim Uputama za prijavitelje nalaze se na mrežnoj stranici Grada Dubrovnika [www.dubrovnik.hr](http://www.dubrovnik.hr) .

**8. Adresa i načini dostave prijava na Javni poziv**

Propisanu dokumentaciju potrebno je dostaviti u zatvorenoj omotnici preporučenom poštom, dostavom ili osobno (predaja u urudžbenom uredu) na adresu:

**GRAD DUBROVNIK**

**Pred Dvorom 1**

**20 000 Dubrovnik**

Na vanjskom dijelu omotnice potrebno je istaknuti puni naziv i adresu prijavitelja s napomenom:

**Javni poziv za sufinanciranje organizacije športsko-plesnih priredbi za djecu od značaja za Grad Dubrovnik u 2020. godini  
ZA JAVNI POZIV - NE OTVARAJ**

Postupak zaprimanja, otvaranja i pregleda dostavljenih prijava, ocjena prijava, donošenje odluke o dodjeli financijskih sredstava, ugovaranje i podnošenje prigovora detaljno su opisani u Uputama za prijavitelje na Javni poziv.

**9. Postupak provjere ispunjenja formalnih uvjeta i rokovi za podnošenje prigovora**

Postupak provjere formalnih uvjeta obuhvaća zaprimanje i registraciju prijava te provjeru zadovoljavanja propisanih uvjeta Javnog poziva, a provodi ga **Povjerenstvo za provjeru formalnih uvjeta Javnog poziva.** Povjerenstvo imenuje Gradsko vijeće Grada Dubrovnika. Članovi Povjerenstva ne smiju biti u sukobu interesa, o čemu moraju potpisati posebnu izjavu. Sve prijave se urudžbiraju, a osoba zadužena za praćenje prijava na Javni poziv vodi evidenciju zaprimljenih prijava. Povjerenstvo obavlja uvid u dostavljenu dokumentaciju i o tome vodi evidenciju na posebnom obrascu. Vlastitim potpisima, navedeno Povjerenstvo jamči točnost utvrđenih podataka i dostavljenost dokumentacije.

Ukoliko prijave imaju manje nedostatke koji ne utječu na sadržaj bitan za ocjenjivanje prijave, Povjerenstvo za provjeru formalnih uvjeta ima mogućnost zatražiti naknadno dopunjavanje odnosno ispravljanje prijave s potrebnim podacima ili prilozima. Dopuna i ispravak dokumentacije bit će zatražena putem elektroničke pošte a prijavitelji su dužni dostaviti traženu dokumentaciju u roku od tri (3) radna dana od dana zaprimanja obavijesti o uočenim nedostacima.

Prijave koje ne udovoljavaju propisanim uvjetima Javnog poziva neće se uzeti u daljnje razmatranje i ocjenjivanje, o čemu će prijavitelji biti obaviješteni pisanom obavijesti putem elektroničke pošte u roku od petnaest (15) radnih dana od dana usvajanja zapisnika Povjerenstva za provjeru formalnih uvjeta, s naznakom razloga zbog kojih prijava ne zadovoljava propisane uvjete Javnog poziva.

Prijavitelji koji nisu zadovoljili propisane uvjete Javnog poziva mogu uložiti **prigovor** u roku od osam (8) radnih dana od dana primitka obavijesti. Prigovor se može poslati poštom ili putem elektroničke pošte. O prigovoru odlučuje Pročelnik u roku od petnaest (15) dana od dana zaprimanja prigovora. Prigovor ne odgađa provedbu Javnog poziva.

Kako bi prijava na Javni poziv zadovoljila propisane uvjete te bila proslijeđena u daljnju proceduru mora zadovoljiti sve relevantne uvjete navedene u ovom dokumentu kao i u Javnom pozivu za sufinanciranje organizacije športsko-plesnih priredbi za djecu od značaja za Grad Dubrovnik u 2020. godini.

**10. Postupak stručne ocjene kvalitete športsko-plesne priredbe**

**Stručno povjerenstvo za ocjenjivanje** **prijava** daje ocjenu kvalitete športsko-plesnih priredbi. Stručno povjerenstvo imenuje Gradsko vijeće Grada Dubrovnika. Članovi Stručnog povjerenstva ne smiju biti u sukobu interesa, o čemu moraju potpisati posebnu izjavu. Stručno povjerenstvo ocjenjuje samo prijave koje su udovoljile propisanim uvjetima Javnog poziva.

Prilikom ocjenjivanja prijavljenih športsko-plesnih priredbi Stručno povjerenstvo razmatrat će sljedeće tematske kriterije za vrednovanje prijavljene športske priredbe:

* Broj sudionika na športsko-plesnoj priredbi za djecu
* Broj dana održavanja športsko-plesne priredbe
* Natjecateljska selekcija koja se natječe na športsko-plesnoj priredbi
* Broj klubova sudionika
* Ukupan broj dolazaka (broj osoba u pratnji po športašu)
* Očekivani broj noćenja
* Medijsko praćenje športsko-plesne priredbe
* Promidžba na društvenim mrežama
* Broj volontera koji rade u organizaciji
* Očekivani broj gledatelja
* Očekivani broj država sudionica športsko-plesne priredbe

Stručno povjerenstvo obrađuje prijave sukladno navedenim tematskim kriterijima koje prijavitelji ispunjavaju u zadanom Obrascu. Obradom podataka odobravaju se programi koji ispunjavaju navedene tematske kriterije.

Prije izrade nacrta Odluke o dodjeli financijskih sredstava, Stručno povjerenstvo kontrolira prihvatljivost troškova u obrascu proračuna športsko-plesne priredbe. Provjera prihvatljivosti troškova može dovesti do traženja pojašnjenja i može navesti Stručno povjerenstvo na nametanje izmjene troška ili smanjenja iznosa kako bi se uredilo strogo namjensko financiranje organizacije športsko-plesnih priredbi.

Odluku o dodjeli financijskih sredstva iz Proračuna Grada Dubrovnika za 2020. godinu za organizaciju športsko-plesnih priredbi za djecu od značaja za Grad Dubrovnik, na prijedlog Stručnog povjerenstva, donosi gradonačelnik Grada Dubrovnika.

Svi prijavitelji čije su prijave ušle u postupak procjene bit će obaviješteni o donesenoj odluci o sufinanciranju športsko-plesnih priredbi u sklopu Javnog poziva, a rezultati Javnog poziva bit će objavljeni na mrežnoj stranici Grada Dubrovnika [www.dubrovnik.hr](http://www.dubrovnik.hr) .

**11. Rokovi i način podnošenja prigovora na odluku o sufinanciranju športsko-plesne**

**priredbe**

Svi prijavitelji čije športsko-plesne priredbe nisu prihvaćene za sufinanciranje bit će obaviješteni u roku od osam (8) radnih dana od dana objave odluke na mrežnoj stranici Grada Dubrovnika [www.dubrovnik.hr](http://www.dubrovnik.hr).

Prijavitelji koji nisu zadovoljili propisane uvjete Javnog poziva mogu uložiti **prigovor** u roku od osam (8) radnih dana od dana primitka obavijesti. Prigovor se može poslati poštom ili putem elektroničke pošte na adresu e-adresu [drustvenedj@dubrovnik.hr](mailto:drustvenedj@dubrovnik.hr). O prigovoru odlučuje Pročelnik u roku od petnaest (15) dana od dana zaprimanja prigovora. Prigovor ne odgađa provedbu Javnog poziva.

**12. Postupak ugovaranja, zahtjev za prenamjenom sredstava i povrat isplaćenih**

**sredstava**

Ugovore o sufinanciranju športsko-plesne priredbe za djecu od važnosti za Grad Dubrovnik prijavitelji su obvezni potpisati najkasnije 30 dana nakon objave odluke o sufinanciranju istih temeljem provedenog Javnog poziva na mrežnoj stranici Grada Dubrovnika.

Za svaku **prenamjenu sredstava** dodijeljenih od strane Grada Dubrovnika, sukladno ugovoru o sufinanciranju, potrebna je suglasnost nadležnog upravnog odjela. Zahtjev za suglasnost, koji treba biti u pisanoj formi, potpisan i ovjeren od strane odgovorne osobe mora sadržavati broj ugovora temeljem kojeg su korisniku dodijeljena financijska sredstva, odobreni i prenamijenjeni iznos sredstava po svakoj stavci proračuna te detaljno obrazložen razlog smanjenja/povećanja svakog troška. Uz zahtjev za prenamjenom potrebno je dostaviti ponovo popunjeni Obrazac za prijavu športsko-plesne priredbe, usklađen sa zahtjevom za prenamjenu.

Grad Dubrovnik zatražit će povrat uplaćenih sredstava u slučaju ako prijavitelj nenamjenski potroši odobrena financijska sredstva ili ako na drugi način krši obveze proizašle iz ugovora.

**13. Postupak izvještavanja i praćenja provedbe športske priredbe**

Nakon provedene športsko-plesne priredbe prijavitelj je dužan dostaviti izvješće o provedenoj športsko-plesnoj priredbi na propisanim obrascima:

* Popunjen, potpisan i ovjeren Obrazac programskog i financijskog izvješća o provedenoj organizaciji športsko-plesne priredbe.

**Obrazac programskog izvješća** u tekstualnom obliku o provedenoj športsko-plesnoj priredbi sadrži osnovne podatke o prijavitelju te detaljno opisno izvješće o provedenoj aktivnosti. Popunjen, potpisan i ovjeren obrazac potrebno je dostaviti u rokovima navedenima u ugovoru o sufinanciranju koji korisnik potpisuje s Gradom Dubrovnikom. Programsko izvješće uz opis provedbe športsko-plesnog dijela organizacije treba sadržavati i opis učinkovitosti provedene športsko-plesne priredbe kroz slijedeće pokazatelje:

* Doprinos priredbe oblikovanju športsko-plesne i turističke ponude Grada Dubrovnika (kratki opis utjecaja priredbe na turističku ponudu, na koji način je obogaćuje, da li je ista rezultirala povećanjem broja gostiju itd.);
* Ekonomski pokazatelji športsko-plesne priredbe (broj dolazaka te broj ostvarenih noćenja);
* Utjecaj športsko-plesne priredbe na promidžbu Grada Dubrovnika (kratki osvrt na poduzete promidžbene aktivnosti u svrhu popularizacije športa/plesa, grada, države);
* Zaključak (da li je priredbe ispunila svrhu s obzirom na postavljene športske i društvene ciljeve).

U **Obrazac financijskog izvješća** o provedenoj organizaciji športsko-plesne priredbe potrebno je upisati sve troškove za organizaciju iste koje je sufinancirao Grad. Uz obrazac treba biti dostavljena odgovarajuća dokumentacija kojom se pravdaju troškovi financirani iz izvora proračuna Grada Dubrovnika. Svaki navedeni trošak mora biti opravdan računima uz koje se nalaze preslike izvatka o promjenama i stanju na transakcijskom računu za bezgotovinska plaćanja i preslikama računa i isplatnica iz blagajne te blagajničkih izvješća za gotovinska plaćanja, koji se kao privitak dostavljaju uz Obrazac.

Uz svaki trošak trebaju biti priloženi svi računi koji pravdaju taj trošak, obilježeni rednim brojem kojim su označeni u financijskom izvješću.

Grad Dubrovnik prema potrebi će organizirati stručno praćenje provedbe športsko-plesnih priredbi sufinanciranih na temelju Javnog poziva, sukladno Ugovoru o sufinanciranju.

|  |  |  |
| --- | --- | --- |
|  |  |  |

**14. Pravni okvir za raspisivanje Javnog poziva:**

***Zakon o lokalnoj i područnoj (regionalnoj) samoupravi*** *(„Narodne novine“, br. 33/01., 60/01., 129/05., 109/07., 125/08., 36/09., 150/11., 144/12., 19/13. , 137/15 , 123/17, 98/19)*

***Zakon o ustanovama*** *(„Narodne novine“, br. 76/93., 29/97., 47/99. i 35/08.)*

***Zakon o financijskom poslovanju i računovodstvu neprofitnih organizacija*** *(„Narodne novine“, br. 121/14.)*

***Zakon o fiskalnoj odgovornosti*** *(„Narodne novine“, br. 111/18.)*

***Zakon o obveznim odnosima*** *(„Narodne novine“, br. 35/05., 41/08., 125/11., 78/15. i 29/18.)*

***Zakon o pravu na pristup informacijama*** *(„Narodne novine“, br. 25/13 i 85/15.)*

***Zakon o udrugama*** *(„Narodne novine“, br. 74/14. ,70/17., 98/19 )*

***Uredba o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge*** *(„Narodne novine“, br. 26/15.)*

***Statut Grada Dubrovnika*** *(„Službeni glasnik Grada Dubrovnika“, broj 4/09., 6/10., 3/11., 14/12., 5/13., 6/13- pročišćeni tekst 9/15 i 5/18.)*

***Odluka o financiranju programa, projekata i manifestacija koje provode udruge i druge organizacije civilnog društva*** *(*„Službeni glasnik Grada Dubrovnika“, br. 23/18 i 11/19.*)*